Regstappe kom nadat Lesufi swygPanyaza Lesufi, LUR vir onderwys in Gauteng. (Foto: Jacques Naude/ANA) Die spertyd vir Panyaza Lesufi, Gautengse LUR van onderwys, om AfriForum om verskoning te vra vir sy uitlatings oor dié organisasie het gekom en gegaan sonder dat Lesufi ŉ sprak gesprook het. Hy het tot Vrydag gehad om dit te doen. Die burgerregteorganisasie gaan nou, soos beloof, regstappe teen die LUR oorweeg. Kallie Kriel, uitvoerende hoof van AfriForum, het aan Maroela Media bevestig dat die organisasie nog geen reaksie van Lesufi of sy regspan gekry het oor die “voortdurende beskuldigings van rassisme” teen die organisasie nie. Lesufi is verlede week op terme geplaas insover ŉ ooreenkoms wat die twee partye verlede jaar aangegaan het, wat vereis het dat die LUR sy bewerings terugtrek dat AfriForum ŉ sluipmoord op hom wou uitvoer en boonop sy kinders agtervolg het. “Ek het vanoggend met ons regspan vergader en hulle opdrag gegee om te kyk na verdere regstappe teen die LUR,” sê Kriel. “Hy het die geleentheid gehad [om die saak af te handel] maar hy het dit nie gebruik nie.” Lesufi het so ver gegaan as om, enkele dae voordat hy jammer moes sê, op sosiale media na AfriForum te kap en te sê dié organisasie het ŉ “skokkende obsessie” met sy naam. Kriel meen dit is egter nie AfriForum wat ŉ obsessie met Lesufi het nie, maar eerder hý wat ŉ beheptheid met AfriForum het. “Ons optrede is bloot in reaksie op die valse beskuldigings wat hy kwytgeraak het.” Your obsession with my name is shocking @afriforum https://t.co/CZAH0XhReX — Panyaza Lesufi (@Lesufi) July 27, 2022 Lesufi ‘verdedig onbeskaamd nie-rassigheid’ Die ANC in Gauteng het Dinsdag uitgevaar teen die “rassistiese en regse groepe” se aanvalle teen Lesufi, iemand wat “onbeskaamd nie-rassigheid verdedig”. “Die provinsiale uitvoerende komitee van die ANC in Gauteng beskou hierdie aanvalle en dreigemente [van regstappe] teen ons voorsitter [Lesufi] as ŉ direkte aanval op die ANC en as ŉ belediging vir die vredeliewende mense van ons land,” lui die komitee se verklaring. Die komitee voer aan dat organisasies soos AfriForum en partye soos die VF Plus wat slegs ŉ “sekere ras en taal verdedig” uitlopers van die Nasionale Party (NP) is. “Ons wil dit duidelik maak dat nie-rassigheid ŉ beleid van die ANC is en ons gaan nie toelaat dat wit oppergesag soos aasvoëls op ons voorsitter teer nie.” Die ANC het onderneem om Lesufi tydens die moontlike regsproses te ondersteun.